Regering, polisie moet opdok ná wegholveldbrandDie regering en die minister van polisie moet opdok vir die skade wat deur ŉ wegholveldbrand veroorsaak is, berig die Saturday Citizen. Die hooggeregshof in Pretoria het Donderdag gelas dat die regering en polisie op nalatige wyse opgetree het en nie alles in hul mag gedoen het om te keer dat die veldbrand versprei nie. Die brand het by die Thabazimbi Opleidingsinstituut op die plaas Verdrag begin. Volgens bewyse het ŉ klein brand ontstaan terwyl lede van die nasionale intervensie-eenheid met ŉ skietoefening besig was. Hulle het glo probeer om die brand met ses klein brandblussers te blus maar dit het vinnig buite beheer geraak. Die brand was vir talle dae buite beheer en het na 14 naburige plase versprei. Regter Johan Louw het beslis dat die regering en die minister van polisie aanspreeklik gehou kan word vir die skade wat deur die eienaars van die naburige plaas opgedoen is sowel as vir AA Rontgen, wat ernstige brandwonde opgedoen het.